Еди Маринов
Огънят става жарава

chitanka.info

Птици пак пеят,

небето отново е чисто,

дори и слънцето весело смига,

вечер настава, сенки се надигат,

огънят вече лъчист е,

котлето се грее.

А приказки стари

за древни, големи герои

изпълват вечерта с вълшебство,

звучат наздравици, хвалебствия

всеки говори си своето,

палят се цигари.

Стоим и говорим

все същите стари неща —

мечтите, страховете, копнежите,

сънищата, мислите, надеждите —

пак даваме им свобода,

че дори и спорим

без лоши чувства

с чаши пълни в ръцете

за живота, за бога, за всичкото

и накрая стигаме до едничката

голяма тема — сърцето,

че е винаги пусто.

Нощта остарява,

и песни, пълни с нега

запяваме — фалшиво, но искрено

малко по малко и тук става празно,

огънят, като на шега

става жарава…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.